Per pirmąjį 2015 m. pusmetį 1 542 iš 2 744 bylų valdymo sistemoje užregistruotų grįžtančių asmenų (56 proc.) grįžę į Kosovą nedelsiant sulaukė tokios pagalbos kaip transportas, apgyvendinimas prieglaudoje, maistas ir medicinos pagalba. 256 sistemoje užregistruoti asmenys (9 proc.) pasinaudojo tvarios reintegracijos paslaugomis, pavyzdžiui, bedarbio pašalpa ir parama verslo planams. Turėtų būti toliau tobulinamos mokymų programos kvalifikuotiems grįžtantiems asmenims ir vaikų reintegracija į mokyklų sistemą, ypač mokant kalbų.

2015 m. Kosovas skyrė 3,2 mln. EUR biudžetą Reintegracijos fondui, įskaitant 1 mln. EUR grįžtantiems asmenims skirto būsto statybai. 20 proc. šių lėšų išleista per pirmąjį šių metų pusmetį. Šiuo metu nustatyta bylų valdymo sistema, kuri padeda grįžtantiems asmenims gauti reintegracijos paslaugas. Galutinė kriterijų atitikimo data toliau yra 2010 m. liepos mėn., tačiau asmenys, kurie iš Kosovo išvyko vėliau, sugrįžę taip pat gali naudotis priimančiosios šalies skubios pagalbos paslaugomis, pavyzdžiui, transportu, apgyvendinimu prieglaudoje ir medicinos pagalba. Pažeidžiami asmenys gali naudotis visomis šio fondo lėšomis finansuojamomis paslaugomis, nepaisant išvykimo iš Kosovo datos.

Kosovo piliečių readmisija veikia tinkamai, įskaitant pažeidžiamų asmenų readmisiją. Kosovas pagerino prašymų tvarkymą ir nebeliko neišnagrinėtų bylų problemos. Nėra duomenų apie trečiųjų šalių piliečių ir asmenų be pilietybės readmisiją.

-Siekdamas visiškai įgyvendinti reikalavimus sienų ir (arba) pasienio valdymo srityje, prieš Kosovo piliečiams suteikiant teisę keliauti be vizų Kosovas turėtų ratifikuoti susitarimą dėl sienų ir (arba) pasienio nustatymo su Juodkalnija.

Pagerėjo bendradarbiavimas su kaimyninėmis šalimis. Prieš Kosovo piliečiams suteikiant teisę keliauti be vizų Kosovas turėtų ratifikuoti susitarimą dėl sienų ir (arba) pasienio nustatymo su Juodkalnija.

Vardų ir pavardžių keitimas reglamentuojamas 2015 m. gegužės mėn. priimtais ir 2015 m. lapkričio mėn. iš dalies pakeistais antrinės teisės aktais. Patikrinus nusikalstamą praeitį ir nustačius, kad pareiškėjo atžvilgiu nėra vykdomas nusikalstamos veikos tyrimas, paraiškas turi patvirtinti policija ir teisminės institucijos. Paraiškas galima teikti tik kartą per penkerius metus. 2015 m. lapkričio mėn. priimtomis pataisomis civilinės registracijos įstaigoje įsteigtas specialus komitetas, tikrinantis paraiškas dėl vardų ir pavardžių keitimo remiantis išrašais iš civilinės būklės registracijos sistemos. Tikimasi, kad ateityje šis komitetas patars vietos savivaldybėms, ar patvirtinti paraiškas. Dabar šis iš dalies pakeistas teisės aktas turėtų būti visiškai įgyvendintas.

Kosovo teisės aktai atitinka ES acquis, be to, Kosovas turi reikiamą institucinę struktūrą ir išteklius, kad galėtų teikti tarptautinę apsaugą prieglobsčio prašytojams.

Kosovas padarė nedidelę pažangą kovoje su prekyba narkotikais. 2013 m. ir 2014 m. areštuota vis daugiau marihuanos, heroino ir kokaino. Kosovas sudarė susitarimo memorandumų rinkinį su pagrindiniais partneriais ir per skyrių, atsakingą už tarptautinį bendradarbiavimą su teisėsaugos institucijomis, dalyvauja Europolo vadovaujamo Vakarų Balkanų maršruto ir Bendrų tyrimų Balkanų grupės kovos su prekyba narkotikais veikloje. Dauguma policijos tiriamų organizuoto nusikalstamumo bylų susijusios su prekyba narkotikais, nors galutinių apkaltinamųjų nuosprendžių su prekyba narkotikais susijusiose bylose vis dar priimama nedaug.

2014 m. rinkimų kampanijos metu pradėtas taikyti Kosovo įstatymas dėl politinių partijų finansavimo. Šiuo metu Centrinė rinkimų komisija turi pakankamai darbuotojų. Per praeitų metų kampaniją visos politinės partijos pateikė Centrinei rinkimų komisijai finansines ataskaitas ir kai kurioms partijoms skirtos baudos už pavėluotai pateiktas ataskaitas.

Viešieji pirkimai tebėra pagrindinis korupcijos Kosove šaltinis. 2015 m. gruodžio 14 d. Asamblėja priėmė iš dalies pakeistą įstatymą dėl viešųjų pirkimų, kuriuo, be kita ko, sukurta elektroninių pirkimų platforma ir siekiama reglamentuoti Viešųjų pirkimų reguliavimo komisijos, kuri valdo viešuosius pirkimus Kosove, ir Viešųjų pirkimų tikrinimo įstaigos, kuri tikrina komisijos priimtus sprendimus, narių statusą. Šie pakeitimai turi įsigalioti 2016 m. sausio mėn. Kadangi yra įtarimų, kad Viešųjų pirkimų tikrinimo įstaiga ir teisminės institucijos sudarė slaptą susitarimą, taip pat įtarimų dėl Viešųjų pirkimų tikrinimo įstaigos vadovo korupcijos, labai svarbu, kad Kosovas nustatytų tinkamas apsaugos priemones, kuriomis būtų užtikrintas Viešųjų pirkimų tikrinimo įstaigos veiklos nepriklausomumas. Siekiant apsaugoti abiejų institucijų nepriklausomumą, turėtų būti įgyvendinti griežti profesinio sąžiningumo planai.

Be to, agentūra surengė daug informuotumo didinimo renginių; šiuo metu vietos lygmeniu paskirti duomenų apsaugos pareigūnai. Reikėtų išlaikyti agentūros biudžeto lygį.

Teisminis bendradarbiavimas baudžiamosiose bylose su ES valstybėmis narėmis vykdomas arba per dvišalius susitarimus, arba per Europos Sąjungos specialųjį įgaliotinį.

Kosovas sudarė savitarpio teisinės pagalbos susitarimus su Belgija, buvusiąja Jugoslavijos Respublika Makedonija, Italija, Kroatija, Šveicarija, Turkija ir Vokietija. Vedamos derybos su Jungtinėmis Valstijomis, Juodkalnija ir Slovėnija. Labai pagerėjo bendradarbiavimas su Serbija per Europos Sąjungos specialųjį įgaliotinį.

Ryšiai su Europolu per EULEX labai pagerėjo, kaip ir bendradarbiavimas su Interpolu per Jungtinių Tautų laikinosios administracijos misijos Kosove kontaktinį punktą. 2015 m. rugpjūčio mėn. Kosovas pateikė paraišką prisijungti prie Interpolo.

Bendradarbiavimas teisėsaugos srityje vykdomas arba dvišaliu pagrindu, arba palaikant ryšį su Europolu per EULEX, arba palaikant ryšį su Interpolu per Jungtinių Tautų laikinosios administracijos misijos Kosove kontaktinį punktą. Europolas ir Interpolas taip pat padeda keistis teisėsaugos informacija su Serbija.

Pagrindinių laisvių sistema išlieka tvirta ir buvo sustiprinta 2015 m. gegužės mėn. priėmus Apsaugos nuo diskriminacijos įstatymą, Lyčių lygybės įstatymą ir Įstatymą dėl ombudsmeno. Įstatymai priimti kaip vienas teisės aktų rinkinys (Žmogaus teisių įstatymų rinkinys) ir įsigaliojo 2015 m. birželio mėn.

Apsaugos nuo diskriminacijos įstatyme įtvirtintos nuostatos, kuriomis siekiama užkirsti kelią diskriminacijai ir kovoti su ja, skatinti veiksmingą lygybę ir įgyvendinti visų asmenų lygybės prieš įstatymą principą. Lyčių lygybės įstatyme įtvirtinama visapusiška pagarba moterų teisėms pagal tarptautinius standartus. Nauju Įstatymu dėl ombudsmeno patobulintas teisės aktas dėl ombudsmeno institucijos, išplečiant jo įgaliojimus ir skatinant nuostatas dėl jo nepriklausomumo ir nešališkumo. Siekiant įgyvendinti šiuos įstatymus iki 2015 m. pabaigos reikės priimti aštuonis poįstatyminius teisės aktus.

Siekiant įgyvendinti Įstatymą dėl ombudsmeno visų pirma reikia padidinti pajėgumus ir išteklius, kad institucija galėtų susitvarkyti su išplėstais įgaliojimais. Kadangi tai pagrindinė šalies vienodo požiūrio institucija ir nacionalinė prevencijos institucija, jai reikia daugiau darbuotojų, tinkamų patalpų ir atitinkamo biudžeto, kad ji galėtų atlikti savo naują vaidmenį. Pradinės vyriausybės taikytos priemonės neatitinka naujo įstatymo esmės. Vyriausybė turėtų skirti tinkamas patalpas ombudsmenui ir užtikrinti visišką jo biudžetinį nepriklausomumą.

Regioniniai ombudsmenų biurai užtikrina, kad piliečiai galėtų gauti informaciją apie jų įgaliojimus ir užduotis.

Be to, vyriausybė toliau įgyvendina romų, aškalių ir egiptiečių bendruomenių integracijos strategiją ir veiksmų planą. Vietos lygmeniu paskirstytos ir panaudotos papildomos lėšos, siekiant padėti vykdyti įvairias iniciatyvas, skirtas romų, aškalių ir egiptiečių mažumoms.

Griežtesnis baudžiamojo kodekso 147 straipsnio taikymas neapimtų visų incidentų dėl etninių priežasčių, nes šis straipsnis neapima nusikaltimo motyvų. Išskirtinai taikant šį straipsnį, registruojant incidentus gali būti neatsižvelgiama į galimas etnines priežastis. Ši spraga gali būti pašalinta taikant baudžiamojo kodekso 74.2.12 straipsnį, kuriame atsižvelgiama į tai, ar nusikaltimas padarytas dėl etninių priežasčių.

2014 m. Kosovo policija užregistravo 19 galimai dėl etninių priežasčių padarytų nusikaltimų. Paskutinį 2014 m. ketvirtį pranešta apie 26 galimai dėl etninių priežasčių padarytus nusikaltimus. Stebėjimo mechanizmas veikia nuo 2014 m. Tačiau galimai dėl etninių priežasčių padarytų nusikaltimų skaičius lieka neaiškus, nes Kosovo policija nėra harmonizavusi statistinių duomenų rinkimo.

Šiuo metu taikomi reglamentai, dėl kurių įmanoma išvengti savivaldybių visuomenės saugumo tarybų ir savivaldybių asamblėjų įgaliojimų dubliavimo. 2015 m. sausio mėn. paskelbtas vadovas taryboms.

Rekomendacija Nr. 8

-Siekdamas visiškai įgyvendinti reikalavimus su judėjimo laisve susijusių pagrindinių teisių srityje, Kosovas turėtų skirti tinkamas patalpas ombudsmenui ir užtikrinti visišką jo biudžetinį nepriklausomumą.

7. IŠVADA

Komisija įvertino Kosovo vizų režimo liberalizavimo veiksmų plano įgyvendinimą, remdamasi Kosovo pateikta informacija ir susijusiais teisiniais ir politiniais dokumentais. Šis vertinimas papildytas vertinimo misijomis vietoje, kurias padedama ES valstybių narių ekspertų atliko Europos Komisija.

2012 m. sausio mėn. pradėjusi dialogą dėl vizų režimo liberalizavimo su Kosovu ir 2012 m. birželio mėn. Kosovo valdžios institucijoms pateikusi vizų režimo liberalizavimo veiksmų planą, Komisija Tarybai, valstybėms narėms ir Europos Parlamentui reguliariai teikė ataskaitas apie Kosovo pažangą įgyvendinant veiksmų plane nustatytus kriterijus.

Vizų režimo liberalizavimo dialogas, kaip dalis bendros ES politikos Vakarų Balkanų šalių atžvilgiu, buvo vykdomas palaikant Stabilizacijos ir asociacijos proceso dialogą. Nuo 2012 m. Komisija surengė keturis vyresniųjų pareigūnų posėdžius ir sušaukė kelis techninio pobūdžio ekspertų lygio posėdžius. Palaikant Stabilizacijos ir asociacijos proceso dialogą reguliariai aptariama pažanga sprendžiant klausimus, kuriuos apima dialogas dėl vizų režimo liberalizavimo, ir teikiamos ataskaitos.

Europos Sąjungos teisinės valstybės misija Kosove (EULEX KOSOVO), vykdydama savo įgaliojimus, atliko svarbų vaidmenį stebėdama ir kuruodama Kosovo institucijas ir patardama joms dėl reformų patvirtinimo bei įgyvendinimo ir vizų režimo liberalizavimo veiksmų plane nurodytų reikalavimų įgyvendinimo. Be to, Kosovo valdžios institucijos įrodė, kad veiksmingai bendradarbiauja su EULEX, be kita ko, vykdydamos joms suteiktus vykdomuosius įgaliojimus.

Įsitikinta, kad ES ir Kosovo dialogas dėl vizų režimo liberalizavimo yra svarbi ir ypač veiksminga priemonė siekiant pažangos vykdant plataus užmojo sudėtingas reformas teisingumo ir vidaus reikalų srityje, taip pat kitose srityse, kurios turi įtakos tokioms sritims kaip teisinė valstybė ir baudžiamojo teisingumo reforma. Šie klausimai stebimi ir kituose forumuose, pavyzdžiui, Stabilizacijos ir asociacijos proceso dialogo Teisingumo, laisvės ir saugumo pakomitetyje.

Kosovo pasiekta pažanga visose vizų režimo liberalizavimo veiksmų plane numatytose srityse yra pastovi ir veiksminga. Tai rodo ilgalaikį Kosovo valdžios institucijų įsipareigojimą įgyvendinti vizų režimo liberalizavimo veiksmų plano reikalavimus suteikiant tam aukščiausią prioritetą.

Komisija jau pateikė dvi išsamias ataskaitas apie Kosovo pažangą įgyvendinant vizų režimo liberalizavimo veiksmų plano reikalavimus. Pirmojoje ataskaitoje, patvirtintoje 2013 m. vasario mėn., dėmesys skiriamas Kosovo teisės aktų atitikčiai veiksmų plano reikalavimams. Antrojoje ataskaitoje, paskelbtoje 2014 m. liepos mėn., dėmesys skiriamas įgyvendinimui. Pastarojoje ataskaitoje pateiktos 52 rekomendacijos, susijusios su keturiais vizų režimo liberalizavimo veiksmų plano skyriais, taip pat su readmisija ir reintegracija. Ataskaitoje nurodoma, kad Kosovas padarė didelę pažangą įgyvendindamas vizų režimo liberalizavimo veiksmų plano reikalavimus, tačiau vis dar reikia dėti tolesnes pastangas pagal šias rekomendacijas.

Šioje ataskaitoje pateikiamos 8 rekomendacijos, atitinkančios 8 neįgyvendintus vizų režimo liberalizavimo veiksmų plano reikalavimus.

Pagrindinis prioritetas ir toliau yra pažanga įgyvendinant reformas šiose srityse: